## Uredba o izmjenama i dopunama Uredbe o unutarnjem ustrojstvu Ministarstva zdravstva i socijalne skrbi

### NN 81/2008 (14.7.2008.), Uredba o izmjenama i dopunama Uredbe o unutarnjem ustrojstvu Ministarstva zdravstva i socijalne skrbi

# VLADA REPUBLIKE HRVATSKE

2640

Na temelju članka 60. stavaka 1. i 2. Zakona o sustavu državne uprave
(»Narodne novine«, br. 75/93, 92/96, 48/99, 15/2000, 127/2000, 59/2001, 199/2003
i 79/2007), Vlada Republike Hrvatske je na sjednici održanoj 10. srpnja 2008.
godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA ZDRAVSTVA I SOCIJALNE SKRBI

Članak 1.
U Uredbi o unutarnjem ustrojstvu Ministarstva zdravstva i socijalne skrbi
(»Narodne novine«, br. 38/2007 i 34/2008), u članku 6. stavku 1. riječi:
»administrativne poslove za Središnje etičko povjerenstvo;«, brišu se.
Članak 2.
U članku 8. dodaje se stavak 2. i podtočke 4.1.1.1. i 4.1.1.2. koje glase:
»Za obavljanje poslova Odjela za službeničke odnose, razvoj i upravljanje
ljudskim resursima ustrojavaju se:
4.1.1.1. Odsjek za upravljanje ljudskim resursima
4.1.1.2. Odsjek za razvoj ljudskih resursa.«.
Članak 3.
Iza članka 8. dodaju se podnaslovi i članci 8.a i 8.b koji glase:
»4.1.1.1. Odsjek za upravljanje ljudskim resursima
Članak 8.a
Odsjek za upravljanje ljudskim resursima obavlja upravne i stručne poslove
vezane uz pripremu prijedloga planova prijma u državnu službu usklađujući
raspored državnih službenika s planovima središnjeg tijela državne uprave
nadležnog za službeničke odnose; provodi postupak prijma u državnu službu u
suradnji sa središnjim tijelom državne uprave nadležnim za službeničke odnose;
izrađuje sve vrste odluka, rješenja, ugovora o radu, uvjerenja i drugih pismena
kojima je temelj državna služba i radni odnosi namještenika; prati i osigurava
primjenu zakona i drugih propisa iz područja službeničkih i radnopravnih odnosa;
daje mišljenja o pitanjima koja se odnose na državnu službu; vodi osobne
očevidnike službenika i namještenika, redovito dostavlja nove podatke u
središnji popis državnih službenika; vodi sve propisane evidencije o
službenicima i namještenicima; podnosi izvješća o učinjenom u kvantitativnom i
kvalitativnom smislu; brine da je svaki rashod opravdan stvarnom potrebom i
potvrđen prethodnom kontrolom.
4.1.1.2. Odsjek za razvoj ljudskih resursa
Članak 8.b
Odsjek za razvoj ljudskih resursa obavlja poslove planiranja, upravljanja i
razvoja ljudskih resursa; napredovanja i nagrađivanja, prati karijere državnih
službenika i namještenika; izrađuje strategije, programe i planove izobrazbe za
državne službenike te organizira stručno osposobljavanje i usavršavanje državnih
službenika i namještenika; vodi poslove u vezi s utvrđivanjem odgovornosti zbog
lake povrede službene dužnosti i poslove oko pokretanja postupka zbog teške
povrede službene dužnosti pri Službeničkom sudu i zastupa Ministarstvo po
posebnoj punomoći; sudjeluje u planiranju državnog proračuna, sudjeluje u izradi
nacrta prijedloga propisa i općih akata iz djelokruga Službe; daje mišljenja i
očitovanja iz djelokruga Odsjeka; podnosi izvješća o učinjenom u kvantitativnom
i kvalitativnom smislu; brine da je svaki rashod opravdan stvarnom potrebom i
potvrđen prethodnom kontrolom.«.
Članak 4.
U članku 10. stavku 1. riječi: »poslove vezane uz raspored, trajanje i prestanak
civilne službe za civilne ročnike raspoređene u Ministarstvo;« i riječi:
»obavlja administrativne poslove za Središnje etičko povjerenstvo;«, brišu se.
U stavku 2. podtočke 4.2.1. i 4.2.2. mijenjaju se i glase:
»4.2.1. Odjel za stručne, opće i tehničke poslove
4.2.2. Odjel za informatičke poslove.«.
Članak 5.
Podnaslov iznad članka 11. i članak 11. mijenjaju se i glase:
»4.2.1. Odjel za stručne, opće i tehničke poslove
Članak 11.
Odjel za stručne, opće i tehničke poslove obavlja stručne poslove vezane uz
izradu prijedloga godišnjeg plana rada Ministarstva; nacrta propisa i odluka
vezanih uz organizaciju rada iz djelokruga Službe; prijedloga ugovora o zakupu
poslovnog prostora za potrebe Ministarstva; rješenja o službenim putovanjima u
inozemstvo; koordinaciju provedbe Zakona o pravu na pristup informacijama; brigu
o izradi i poništenju pečata i štambilja Ministarstva; vođenje evidencije
službenih pečata Ministarstva s grbom Republike Hrvatske; prijam i dostavu
pošte, urudžbiranje, raspoređivanje, otpremu i arhiviranje akata; obavlja
poslove čajne kuhinje i interne telefonske centrale; brine o urednom i pravilnom
korištenju imovine i sredstava za rad; obavlja stručne poslove vezane uz aktivnu
politiku zaštite na radu; vodi materijalnu evidenciju o nabavi i raspodjeli
uredskog materijala i sitnog inventara; osigurava službeni prijevoz uz
upravljanje i održavanje voznog parka; planira srednjoročne i kratkoročne radne
zadatke Odjela; sudjeluje u planiranju državnog proračuna; izrađuje načine
postupanja o različitim procesima rada Odjela; analizira funkcije iz djelokruga
rada Odjela; vodi registre o svim postupanjima i sklopljenim ugovorima iz
djelokruga rada Odjela; podnosi izvješća o učinjenom u kvantitativnom i
kvalitativnom smislu; brine o tome da je svaki rashod opravdan stvarnom potrebom
i potvrđen prethodnom kontrolom.
Za obavljanje poslova Odjela za stručne, opće i tehničke poslove ustrojavaju se:
4.2.1.1. Odsjek za stručne poslove
4.2.1.2. Odsjek za opće poslove
4.2.1.3. Odsjek za tehničke poslove.«.
Članak 6.
U članku 12. iza riječi: »iz djelokruga Odjela;« dodaju se riječi: »prijedloga
ugovora o zakupu poslovnog prostora za potrebe Ministarstva; brine o izradi i
poništenju pečata i štambilja Ministarstva, vodi evidenciju službenih pečata
Ministarstva s grbom Republike Hrvatske;«, a riječi: »raspored, trajanje i
prestanak civilne službe za civilne ročnike raspoređene u Ministarstvo,« brišu
se.
Članak 7.
Podnaslov iznad članka 13. i članak 13. mijenjaju se i glase:
»4.2.1.2. Odsjek za opće poslove
Članak 13.
Odsjek za opće poslove obavlja poslove vezane uz prijam i dostavu pošte,
raspoređivanje i otpremu akata, arhiviranje i čuvanje registraturne građe koja
nastaje radom Ministarstva i vođenje propisanih evidencija, knjiga i registara;
zaštitu na radu; poslove posluživanja toplih i hladnih napitaka; umnožavanja i
fotokopiranja službenih dokumenata; poslove interne telefonske centrale; planira
kratkoročne i srednjoročne radne zadatke Odjela; vodi registre u vezi postupanja
u procesu rada.
Za obavljanje poslova Odsjeka za opće poslove ustrojavaju se:
4.2.1.2.1. Pododsjek za vođenje poslova pisarnice
4.2.1.2.2. Pododsjek za pomoćne poslove.«.
Članak 8.
Iza članka 13. dodaju se podnaslovi i članci 13.a i 13.b koji glase:
»4.2.1.2.1. Pododsjek za vođenje pisarnice
Članak 13.a
Pododsjek za vođenje pisarnice obavlja poslove vezane uz prijam i dostavu pošte;
raspoređivanje i otpremu akata; arhiviranje i čuvanje registraturne građe koja
nastaje radom Ministarstva i vođenje propisanih evidencija, knjiga i registara.
4.2.1.2.2. Pododsjek za pomoćne poslove
Članak 13.b
Pododsjek za pomoćne poslove obavlja poslove zaštite na radu; brine o poslovima
reprezentacije Ministarstva; poslove posluživanja toplih i hladnih napitaka;
umnožavanja i fotokopiranja službenih dokumenata; poslove interne telefonske
centrale.«.
Članak 9.
Podnaslov iznad članka 14. i članak 14. mijenjaju se i glase:
»4.2.1.3. Odsjek za tehničke poslove
Članak 14.
Odsjek za tehničke poslove brine o urednom i pravilnom korištenju imovine i
sredstava za rad; vodi materijalnu evidenciju o nabavi i raspodjeli uredskog
materijala i sitnog inventara; osigurava službeni prijevoz državnih dužnosnika i
službenika uz upravljanje i održavanje voznog parka; planira kratkoročne i
srednjoročne radne zadatke; vodi registre u vezi postupanja u procesu rada;
podnosi izvješća o učinjenom u kvantitativnom i kvalitativnom smislu; brine o
tome da je svaki rashod opravdan stvarnom potrebom i potvrđen prethodnom
kontrolom.«
Članak 10.
Podnaslov iznad članka 15. i članak 15. mijenjaju se i glase:
»4.2.2. Odjel za informatičke poslove
Članak 15.
Odjel za informatičke poslove obavlja poslove planiranja razvoja i uvođenja
informatičkog sustava za potrebe Ministarstva; prati informacijske tehnologije i
predlaže njihovu primjenu za unaprjeđenje informatičkog sustava; predlaže metode
rada sukladno novim informatičkim uslugama; analizira zahtjeve korisnika
informatičkog sustava Ministarstva i predlaže prioritete sukladno poslovnim
procesima; obavlja poslove normizacije informatiziranih procesa sukladno ISO
normama; određuje pravila i standarde zaštite i način korištenja informacijske
infrastrukture informatičkog sustava; brine o edukaciji korisnika za djelotvorno
i ispravno korištenje informatičkih resursa; osigurava pružanje pomoći i podrške
korisnicima informatičkog sustava iz područja uporabe informatičke opreme i
programskih rješenja; nadzire rad i održavanje svih elemenata informatičkog
sustava; obavlja administrativne poslove vezane uz korištenje informatičkih
resursa (administracija servisa, dodjela korisničkih imena, određivanje prava
pristupa resursima, obavljanje backup procedura i sl.); sudjeluje u planiranju
nabave i održavanja programske, računalne i komunikacijske opreme za
Ministarstvo; planira kratkoročne i srednjoročne radne zadatke Odjela; sudjeluje
u planiranju državnog proračuna u djelokrugu rada Odjela; izrađuje načine
postupanja o različitim procesima rada; analizira funkcije iz djelokruga rada
Odjela; vodi registre u vezi postupanja u procesu rada i sklopljenih ugovora;
podnosi izvješća o učinjenom u kvantitativnom i kvalitativnom smislu; brine da
je svaki rashod opravdan stvarnom potrebom i potvrđen prethodnom kontrolom.
Za obavljanje poslove Odjela za informatičke poslove ustrojavaju se:
4.2.2.1. Odsjek za tehničko upravljanje sustavom
4.2.2.2. Odsjek za podršku korisnicima.«.
Članak 11.
Podnaslov iznad članka 16. i članak 16. mijenjaju se i glase:
»4.2.2.1. Odsjek za tehničko upravljanje sustavom
Članak 16.
Odsjek za tehničko upravljanje sustavom obavlja administrativne poslove vezane
uz korištenje informatičkih resursa – administracija servisa i servera,
administriranje korisničkih računa, određivanje prava pristupa resursima,
obavljanje procedura izrade zaštitnih kopija podataka, administracija
antivirusne zaštite; poslove definiranja i provedbe osiguranja mjera sigurnosti,
zaštite baza podataka i informatičke opreme, te zaštite podataka od neovlaštenog
korištenja; nadzora rada i održavanja svih elemenata informatičkog sustava;
određivanja pravila i standarda zaštite i načina korištenja informacijske
infrastrukture informatičkog sustava; sudjeluje u planiranju nabave i održavanja
sistemske, računalne i komunikacijske opreme za Ministarstvo.“.
Članak 12.
Podnaslov iznad članka 17. i članak 17. mijenjaju se i glase:
»4.2.2.2. Odsjek za podršku korisnicima
Članak 17.
Odsjek za podršku korisnicima obavlja poslove vezane za pružanja pomoći i
podrške korisnicima informatičkog sustava iz područja uporabe informatičke
opreme i programskih rješenja; edukaciju korisnika za djelotvorno i ispravno
korištenje informatičkih resursa; analizu zahtjeva korisnika informatičkog
sustava Ministarstva i prijedlog prioritete sukladno poslovnim procesima; izradu
kopija digitalnih medija te obavljanje digitalizacije dokumenata; izradu
izvješća iz postojećih podataka na upite korisnika te pripremu podataka za
razmjenu s drugim ustanovama; sudjeluje u planiranju nabave i održavanju
programske opreme za Ministarstvo.«.
Članak 13.
U članku 34. stavku 2. dodaje se podtočka 6.2.3. koja glasi:
»6.2.3. Odjel za pravnu podršku javne nabave«.
Članak 14.
Iza članka 36. dodaje se podnaslov i članak 36.a koji glase:
»6.2.3. Odjel za pravnu podršku javne nabave
Članak 36.a
Odjel za pravnu podršku javne nabave priprema pravne podloge za provedbu
postupaka javne nabave sukladno odredbama Zakona o javnoj nabavi, sudjeluje u
pregledu, ocjeni i odabiru ponuda, sudjeluje u postupcima rješavanja žalbi u
postupcima javne nabave, izrađuje obrazloženja u odgovoru na žalbu i daje
očitovanja o činjeničnim i pravnim navodima te o žalbenom zahtjevu, priprema
dokumentaciju za potrebe i po zahtjevu Državne komisije za kontrolu postupaka
javne nabave, Državnog odvjetništva Republike Hrvatske i drugih nadležnih
tijela, daje mišljenje o prijedlozima propisa o javnoj nabavi, obavlja pravne
poslove na pitanjima praćenja ispunjenih ugovornih obveza, izrađuje anekse
ugovora i kontrolira postojanje pravnog osnova za sklapanje aneksa ugovora,
sudjeluje u procesu pripreme međunarodnih ugovora i izradi zakonskih propisa s
područja sklapanja ugovora o zajmovima.«.
Članak 15.
U članku 37. stavku 2. podtočke 6.3.1. i 6.3.2. mijenjaju se i glase:
»6.3.1. Odjel za pripremu postupka i popunu mreže djelatnosti socijalne skrbi
6.3.2. Odjel za provedbu, praćenje i promjene sadržaja ugovora.«.
Članak 16.
Podnaslov iznad članka 38. i članak 38. mijenjaju se i glase:
»6.3.1. Odjel za pripremu postupka i popunu mreže djelatnosti socijalne skrbi
Članak 38.
Odjel za pripremu postupka i popunu mreže djelatnosti socijalne skrbi obavlja
poslove vezane za izradu podloga za određivanje cijena usluga u djelatnosti
socijalne skrbi, sukladno važećim normativima i standardima; sudjeluje u
pripremi postupka popune mreže djelatnosti socijalne skrbi i izradi provedbenih
propisa koji su temelj za njegovu provedbu; provodi postupak javnog nadmetanja
za popunu mreže djelatnosti socijalne skrbi za usluge u socijalnoj skrbi koje
pružaju pravne i fizičke osobe, vjerske zajednice i udruge; sklapa ugovore s
najboljim ponuditeljem; na temelju podataka i analiza Odjela za provedbu,
praćenje i promjene sadržaja ugovora predlaže usklađivanje raspoloživih s
potrebnim kapacitetima; sudjeluje u izradi državnog proračuna.«.
Članak 17.
Podnaslov iznad članka 39. i članak 39. mijenjaju se i glase:
»6.3.2. Odjel za provedbu, praćenje i promjene sadržaja ugovora
Članak 39.
Odjel za provedbu, praćenje i promjene sadržaja ugovora prikuplja, obrađuje i
prati, te kontrolira i ovjerava dokumentaciju koja potvrđuje izvršenje
ugovorenih usluga po sklopljenim ugovorima; po potrebi predlaže izmjene i dopune
ugovora; prati iskorištenost kapaciteta utvrđenih ugovorom; ovjerava da je
rashod opravdan i sukladan ugovoru te prosljeđuje dokumentaciju na izvršenje;
obrađuje i analizira prikupljene podatke vezane na korisnike, cijene, standarde,
normative i usluge, radi kontinuiranog usklađivanja s mrežom djelatnosti
socijalne skrbi, nacionalnim programima, strategijama i međunarodnim
konvencijama; sudjeluje u izradi državnog proračuna.«.
Članak 18.
U članku 53. dodaje se stavak 2. i podtočke 8.1.1.1. i 8.1.1.2. koje glase:
»Za obavljanje poslova Odjela za sanitarnu inspekciju ustrojavaju se:
8.1.1.1. Odsjek za predmete opće uporabe
8.1.1.2. Odsjek za zaštitu od zračenja.«.
Članak 19.
Iza članka 53. dodaju se podnaslovi i članci 53.a i 53.b koji glase:
»8.1.1.1. Odsjek za predmete opće uporabe
Članak 53.a
Odsjek za predmete opće uporabe obavlja upravne, pravne i stručne te
inspekcijske poslove nadzora u području predmeta opće uporabe; izrađuje stručne
upute za rad sanitarnih inspektora u područjima sanitarnog nadzora nad
predmetima opće uporabe; provodi mjere propisane međunarodnim sanitarnim
konvencijama i drugim međunarodnim ugovorima; surađuje s međunarodnim
institucijama i organizacijama koje se bave pitanjima od značaja za predmete
opće uporabe; vodi postupke vezano za izdavanje dozvola za uvoz i stavljanje u
promet kozmetike s posebnom namjenom; vodi registar odobrenih pripravaka
kozmetike s posebnom namjenom; obavlja sve upravno-pravne i inspekcijske poslove
vezano za proizvodnju i stavljanje na tržište materijala od kojih su izrađeni
predmeti opće uporabe koji dolaze u neposredan dodir s hranom, predmeta koji
dolaze u neposredan dodir s hranom (posuđe, pribor, oprema, uređaji i ambalaža
koja se rabi u poslovanju s hranom), posuđa, pribora, opreme i uređaja za
proizvodnju kozmetičkih proizvoda; ambalaže za predmete opće uporabe; dječje
igračke, uključujući proizvode namijenjene dojenčadi i djeci mlađoj od 3 godine
za olakšavanje hranjenja i sisanja, umirivanja i spavanja; proizvode za zabavu
odraslih; kozmetičke proizvode; kozmetiku s posebnom namjenom; sredstva za
održavanje čistoće u kućanstvu i u industriji, uključujući i ona koja se koriste
u proizvodnji i prometu hrane; dezinfekcijska sredstva i insekticide; duhan,
duhanske proizvode i pribor za pušenje; određene predmete i sredstva koja pri
uporabi dolaze u neposredan dodir s kožom i/ili sluznicom; sudjeluje u izradi
nacrta zakonskih i provedbenih akata iz područja predmeta opće uporabe, te daje
stručna mišljenja o načinu njihove provedbe; daje primjedbe i mišljenja na
nacrte propisa koje izrađuju druga tijela; planira kratkoročne i srednjoročne
radne zadatke; izrađuje godišnje programe provođenja službenih kontrola; vodi
očevidnike u vezi nadzora i postupaka i podnosi izvješća o učinjenom u
kvantitativnom i kvalitativnom smislu.
8.1.1.2. Odsjek za zaštitu od zračenja
Članak 53.b
Odsjek za zaštitu od zračenja obavlja upravne, pravne i stručne te inspekcijske
poslove nadzora u području izvora ionizirajućih i neionizirajućih zračenja;
osigurava jedinstvenu provedbu zakona i drugih propisa iz djelokruga sanitarnog
nadzora vezano za mjere zaštite profesionalno izloženih djelatnika i ostalog
pučanstva od štetnog djelovanja zračenja; izrađuje stručne upute za rad
sanitarnih inspektora u područjima sanitarnog nadzora za zaštitu pučanstva od
ionizirajućih i neionizirajućih zračenja; priprema smjernice i osigurava brz i
učinkovit način obavještavanja i komunikacije u slučaju pojave zračenja većih
razmjera koje obuhvaća dvije ili više županija; provodi mjere propisane
međunarodnim sanitarnim konvencijama i drugim međunarodnim ugovorima; surađuje s
međunarodnim institucijama i organizacijama koje se bave pitanjima zaštite od
zračenja; planira kratkoročne i srednjoročne radne zadatke Odjela; utvrđuje
sanitarno-tehničke i higijenske uvjete te ovjerava usklađenost glavnog projekta
s propisanim uvjetima; sudjeluje pri tehničkim pregledima građevina iz
nadležnosti sanitarne inspekcije; prati i analizira stanje i pojave u vezi s
primjenom propisa iz područja ionizirajućih i neionizirajućih zračenja, te
predlaže mjere za unaprjeđenje stanja; sudjeluje u izradi nacrta prijedloga
zakona i provedbenih propisa iz područja ionizirajućih i neionizirajućih
zračenja; prati stanje na područjima koje nadzire sanitarna inspekcija te
predlaže donošenje ili izmjenu propisa iz nadležnosti sanitarne inspekcije.«.
Članak 20.
U članku 82. stavku 1. riječi: »te poslove koji se odnose na obavljanje vojne
obveze u civilnoj službi« brišu se.
U stavku 2. podtočka 10.3. briše se.
Članak 21.
Podnaslov iznad članka 85. i članak 85. brišu se, a dosadašnji članci 86. do 92.
postaju članci 85. do 91.
Članak 22.
U tabelarnom prikazu okvirnog broja državnih službenika i namještenika mijenja
se okvirni broj državnih službenika i namještenika potrebnih za obavljanje
poslova iz djelokruga Ministarstva.
Novi okvirni broj potrebnih državnih službenika i namještenika prikazan je u
tablici, koja je sastavni dio ove Uredbe i koja se ne objavljuje u »Narodnim
novinama«.
Članak 23.
Ministar zdravstva i socijalne skrbi uskladit će, uz prethodnu suglasnost
središnjeg tijela državne uprave nadležnog za službeničke odnose, Pravilnik o
unutarnjem redu Ministarstva zdravstva i socijalne skrbi s odredbama ove Uredbe,
u roku od osam dana od dana njezina stupanja na snagu.
Članak 24.
Ova Uredba stupa na snagu danom objave u »Narodnim novinama«.
Klasa: 023-03/08-01/21
Urbroj: 5030104-08-3
Zagreb, 10. srpnja 2008.

Predsjednik
**dr. sc. Ivo Sanader, v. r.**

Uredba, NN 81/2008-2640
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)